Para tayaŵa vipambi na mphangwe, tikalutanga navyo ku fakitare iyo yikaŵa pa famu penepapo. Vinthu ivi para vyaŵikika mu vithini vikakwananga malita 42,600, ndipo vikakwananga banja lose la Beteli kwa chaka chimoza. Pa nyengo iyi, nkhagwiranga lumoza na mudumbu Etta Huth, uyo wakaŵa wavinjeru chomene. Mudumbu uyu ndiyo wakatisambizganga umo tingasungira vipambi na mphangwe mu vithini. Apo tikagwiranga ntchito iyi, ku fakitare kukizanga ŵadumbu ŵakufuma mu mipingo yapafupi kuzakatovwira ndipo mudumbu Etta wakawovwiranga pakuŵagaŵira ntchito. Nangauli Etta ndiyo wakachitanga vinandi ku fakitare, kweni wakachindikanga chomene ŵabali awo ŵakalaŵiliranga ku munda. Nkhamuchindikanga chomene mudumbu uyu chifukwa cha kujilambika.